b'\n_START_ARTICLE_\nGIUK gap\n_START_PARAGRAPH_\nGIUK gap (Greenland, Iceland, United Kingdom, suomeksi GIUK-linja, -aukko tai -k\xc3\xa4yt\xc3\xa4v\xc3\xa4) on merialue Pohjois-Atlantilla Gr\xc3\xb6nlannin, Islannin ja Britteinsaarten v\xc3\xa4liss\xc3\xa4. Alue on sotilaallisesti merkitt\xc3\xa4v\xc3\xa4, sill\xc3\xa4 se toimii porttina Pohjois-Atlantin ja Norjanmeren v\xc3\xa4lill\xc3\xa4._NEWLINE_Scapa Flow, Britannian t\xc3\xa4rkein laivastotukikohta ensimm\xc3\xa4isess\xc3\xa4 ja toisessa maailmansodassa, sijaitsi Skotlannin rannikolla Orkneysaarilla._NEWLINE_Toisen maailmansodan aikana liittoutuneet estiv\xc3\xa4t saksalaisten pinta-alusten p\xc3\xa4\xc3\xa4sy\xc3\xa4 alueen l\xc3\xa4pi Atlantille saattueiden kimppuun. Vuosina 1940\xe2\x80\x931942 Tanskansalmi oli alueen heikko kohta, koska alueella partioivien Britannian kuninkaallisten ilmavoimien pommikoneiden toimintas\xc3\xa4de ei riitt\xc3\xa4nyt Tanskansalmeen asti. Saksalla oli laivastotukikohtia Pohjois-Saksassa ja Norjassa. Kun Saksa valloitti Ranskan, saksalaiset saivat laivastotukikohtia Ranskan rannikolla, jolloin alueen merkitys muuttui._NEWLINE_Kylm\xc3\xa4n sodan aikana Yhdysvaltain ja Britannian strategiana oli tarvittaessa sulkea alue, jotta Neuvostoliiton Kuolan niemimaalta operoivat sukellusveneet eiv\xc3\xa4t p\xc3\xa4\xc3\xa4sisi sen l\xc3\xa4pi. Alueelle rakennettiin SOSUS-j\xc3\xa4rjestelm\xc3\xa4, jolla kuunneltiin vedenalaista toimintaa. Neuvostoliitto puolestaan suunnitteli torjuvansa Naton aluksia t\xc3\xa4ll\xc3\xa4 alueella: Neuvostoliitto valvoi aluetta laivoilla, sukellusveneill\xc3\xa4 ja Tupolev Tu-95 -merivalvontakoneilla._NEWLINE_Alue on muuttolintujen muuttoreitti.'